Title: 2.
Author: VUI
Last saved by: Peter

PREDKLADACIA   SPRÁVA

	Iniciatívu na zmenu znenia článku 1 Dohody  medzi  vládou Slovenskej republiky a vládou Lotyšskej republiky o zrušení vízovej povinnosti  vyvinula lotyšská strana, ktorá v júni 1999 zaslala Ministerstvu zahraničných vecí Slovenskej republiky prostredníctvom Zastupiteľského úradu Slovenskej republiky v Helsinkách nótu, ktorou bola navrhnutá uvedená zmena. 

	V súvislosti s prípravou zmeny znenia článku 1 tejto dohody  sa uskutočnili písomné konzultácie medzi gestormi dohody,  a to Ministerstvom  vnútra Slovenskej republiky a Ministerstvom zahraničných vecí Lotyšskej republiky. Uvedená zmena, tak ako to navrhuje lotyšská strana je v súlade so schengenským acquis, ktoré je súčasťou acquis communautaire. 

Návrh znenia článku 1 korešponduje s doposiaľ uzatvorenými  bezvízovými dohodami, ktorými je Slovenská republika viazaná. Predložený návrh na zmenu znenia článku 1 umožňuje občanom Slovenskej republiky a občanom Lotyšskej republiky, držiteľom platných cestovných dokladov vstúpiť na územie štátu druhej zmluvnej strany na účel krátkodobého pobytu, ktorý neslúži zárobkovej činnosti a zdržiavať sa na ňom po dobu deväťdesiat (90) dní v jednom polroku bez víz.
 
	Predložený návrh zodpovedá záujmom vízovej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva.